Vernoem 'n kokkerot na jou eks! | Maroela Media
Maak 'n meerkat se Valentynsdag spesiaal en voer vir hom 'n kokkerot wat na jou eks vernoem is! (Argieffoto: Barni1/Pixabay)
As jy nog omgekrap is oor 'n vorige romantiese verhouding wat verbreek is, dan kan jy dié Valentynsdag iets spesiaal doen.
Die El Paso-dieretuin in El Paso, Texas, sal 'n kokkerot na jou eks vernoem en dit dan regstreeks aan 'n meerkat voer op die "Quit Bugging Me"-geleentheid op 14 Februarie, het dié dieretuin op sosiale media aangekondig.
"Wat is die perfekte Valentynsdaggeskenk? Om 'n kokkerot na jou eks te vernoem, natuurlik! Stuur vir ons jou eks se naam en ons sal 'n kokkerot na hulle vernoem."
Die Facebook-blad beplan om op Valentynsdag regstreeks op sy meerkat-kamera die kokkerotte aan die meerkatte te voer.
Sarah Borrego, geleentheidskoördineerder vir die dieretuin, het gesê die meerkatte verorber graag kokkerotte.
Jy kan jou eks se naam en eerste letter van die persoon se van aan die dieretuin op sy Facebook-blad stuur.
Omdat die projek so gewild is (meer as 1 500 name is al ingedien), sal slegs 'n paar kokkerotte aan die meerkatte gevoer word. Elke meerkat kry slegs een insek en van die ander diere, wat ook graag kokkerotte vreet, sal ook aan die fees kan deelneem.
El Paso-dieretuin is nie die enigste dieretuin wat só diens aanbied nie. Vir £1,50 sal die Hemsley-bewaringsentrum in Engeland ook hul kokkerotte na jou eks vernoem.
By die Bronx-dieretuin en New York en Zoo Boise in Idaho sal jy ongeveer $10 moet opdok, maar jy kan dan 'n kokkerot na 'n geliefde vernoem. "Lank ná die sjokolade geëet is en die blommer verwelk het, sal 'n kokkerot bly voortbestaan," sê die Bronx-dieretuin.